Diari Oficial de la Generalitat Valenciana


Sumari del DOGV 6654, del 18-11-2011 (2011/11214)

ORDRE 6/2011, de 8 de novembre, de la Conselleria de Justícia i Benestar Social, per la qual s'aproven les bases i es convoca el Premi a la Labor Desenrotllada en Favor de la Família de la Comunitat Valenciana en 2011.
--------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/11/08/6/dof/vci/html**

### Dades del document

Número de DOGV
:   6654

Data del DOGV
:   18-11-2011

Secció del DOGV
:   I. DISPOSICIONS GENERALS

Número del document
:   2011/11885


Data del document
:   08-11-2011

Organisme emissor
:   Conselleria de Justícia i Benestar Social

Tipus de document
:   Ordre

Anàlisi jurídica

 Descriptors 

:   * família
    * distinció honorífica
    * legislació
    * servei social

ORDRE 6/2011, de 8 de novembre, de la Conselleria de Justícia i Benestar Social, per la qual s'aproven les bases i es convoca el Premi a la Labor Desenrotllada en Favor de la Família de la Comunitat Valenciana en 2011. [2011/11424]
La família és un dels referents fonamentals de la ciutadania i per mitjà d'esta es transmet des de l'herència cultural fins a tot allò que configura la convivència, els valors i les formes de vida.
Com a nucli social bàsic, ha merescut menció especial en la Constitució espanyola que establix, en l'article 39 com a principi rector de la política social i econòmica, la protecció social, econòmica i jurídica de la família.
La Direcció General de Família i Dona és l'òrgan directiu de la Conselleria de Justícia i Benestar Social a qui li corresponen, entre d'altres funcions, les de fomentar i desenrotllar una cultura de família que incidisca en línies preventives d'actuació, formació, intervenció, participació i promoció del seu benestar.
Basant-se en estes funcions, la Conselleria de Justícia i Benestar Social considera convenient atorgar un premi honorífic a les persones físiques o jurídiques que hagen realitzat actuacions a favor de la família, durant l'últim any, mereixedores de tal reconeixement.
Per tot això i fent ús de les facultats que em conferix l'article 28 de la Llei 5/1983, de 30 de desembre, del Consell, i el Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social,
ORDENE
Article 1. Objecte
És objecte de la present ordre la convocatòria de concurs públic per a la concessió del Premi a la Labor Desenrotllada en 2011 a favor de la Família de la Comunitat Valenciana, i mencions honorífiques amb el mateix objecte.
Les bases per les quals es regirà la convocatòria figuren com a annex I d'esta ordre.
La seua finalitat és reconéixer el paper, les característiques i el valor del treball dut a cap de manera desinteressada per persones físiques o jurídiques, en benefici de la família en l'àmbit de la Comunitat Valenciana, contribuint a la construcció d'una societat més justa i solidària.
Article 2. Premis
El premi consistirà en una placa commemorativa i un diploma acreditatiu, i les mencions honorífiques, en un diploma acreditatiu.
DISPOSICIONS FINALS
Primera. Autorització
S'autoritza la Secretaria Autonòmica de Família i Solidaritat, la Subsecretaria de la Conselleria de Justícia i Benestar Social i la Direcció General de Família i Dona perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona. Vigència
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Contra les bases de la present convocatòria, que esgota la via administrativa, es podrà interposar potestativament recurs de reposició davant del mateix òrgan que l'ha dictada en el termini d'un mes comptador des de l'endemà de la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre que estimen procedent.
València, 8 de novembre de 2011
El conseller de Justícia i Benestar Social
Jorge Cabré Rico
ANNEX I
Bases
Primera. Objecte
L'objecte de la present ordre és la convocatòria d'un concurs públic per a la concessió del Premi a la Labor Desenrotllada en 2011 a favor de la Família en l'Àmbit de la Comunitat Valenciana, i mencions honorífiques amb el mateix objecte.
Segona. Participants
Podran concórrer al premi les persones físiques o jurídiques que complisquen els requisits següents:
a) Persones físiques: desplegar activitats i programes d'interés general que comporten un compromís a favor de la família que incidisquen en l'àmbit territorial de la Comunitat Valenciana, bé siga en tot o en part, durant els dos últims exercicis.
b) Persones jurídiques:
1. Tindre personalitat jurídica pròpia, estant legalment constituïdes com a entitat, associació o fundació.
2. No tindre ànim de lucre.
3. Desplegar activitats i programes d'interés general que comporten un compromís a favor de la família, que incidisquen en l'àmbit territorial de la Comunitat Valenciana, bé siga en tot o en part, durant els dos últims exercicis.
4. Les associacions i les fundacions hauran d'estar legalment inscrites en algun dels registres d'associacions o fundacions de la Comunitat Valenciana, dependents de la Conselleria de Justícia i Benestar Social, o en qualsevol altre registre d'àmbit estatal amb la mateixa validesa legal que els anteriors.
Tercera. Sol·licituds
Podran presentar sol·licituds les persones físiques o jurídiques que complisquen els requisits establits en la base segona d'esta ordre. La sol·licitud haurà de formalitzar-se segons el model inclòs en l'annex II de la present ordre.
Quarta. Documentació
A la sol·licitud s'acompanyarà la documentació següent.
a) En tots els casos:
- Exposició raonada dels motius pels quals es considera la persona física o jurídica com a creditora al premi o menció, juntament amb una memòria, l'extensió de la qual no superarà els cinc folis, en la qual s'incloga l'acció o les accions concretes, de les realitzades, que es consideren mereixedores d'estos.
- En suport de la sol·licitud es podrà presentar material annex (vídeos, memòries anuals, etc.) que amplie la informació sobre les activitats exercides per la candidatura.
- Tota la documentació que es presente serà original o, si és còpia, legalitzada per notari, confrontada, o compulsada.
b) Persones físiques:
- Autorització expressa a la Conselleria de Justícia i Benestar Social, inclosa en la sol·licitud, perquè, d'acord amb el que disposa l'article 6 de la Llei Orgànica 15/1999, de 13 de desembre, de Protecció de Dades de Caràcter Personal i la resta de normativa aplicable, puga accedir a les seues dades personals que es troben en poder del sistema de verificació de dades d'identitat. No obstant això, si de la comprovació efectuada resultara alguna discordança amb les dades facilitades en la sol·licitud, l'òrgan instructor estarà facultat per a realitzar les actuacions procedents per a aclarir-la
Si la persona sol·licitant no dóna eixa autorització, haurà d'aportar còpia compulsada del document nacional d'identitat (DNI), del número d'identificació d'estranger (NIE), o del passaport.
c) Persones jurídiques:
- Autorització expressa a la Conselleria de Justícia i Benestar Social, inclosa en la sol·licitud, perquè esta comprove telemàticament les dades fiscals identificatives de l'entitat sol·licitant que es troben en poder de l'Agència Estatal d'Administració Tributària. No obstant això, si de la comprovació efectuada resultara alguna discordança amb les dades facilitades la sol·licitud, l'òrgan instructor estarà facultat per a realitzar les actuacions procedents per a aclarir-la.
Si no dóna eixa autorització, caldrà aportar una còpia del CIF de l'entitat.
- Estatuts, escriptura de constitució, o documentació que acredite la seua titularitat pública.
- Documentació acreditativa de la inexistència de fi de lucre de l'entitat.
- Documentació acreditativa de l'existència de seu o seus en la Comunitat Valenciana.
- Documentació que acredite la representació que exercix la persona que subscriu o firma la sol·licitud, així com una còpia del seu DNI, NIE o passaport, o l'autorització expressa per a accedir a les seues dades d'identitat que se cita en l'apartat b) anterior.
- Acreditació de la inscripció en el registre d'associacions o fundacions de la Comunitat Valenciana, dependent de la Conselleria de Justícia i Benestar Social, o en qualsevol altre d'àmbit estatal, que tinga el mateix objecte que els anteriors, si escau. Les entitats públiques estaran exemptes de presentar este document.
Quinta. Termini de presentació
1. El termini de presentació de sol·licituds s'iniciarà l'endemà de la publicació de la present convocatòria en el Diari Oficial de la Comunitat Valenciana i finalitzarà el 30 de març de 2012, inclusivament.
2. La documentació, que haurà de ser dirigida a la Direcció General de Família i Dona, indicant «Premi Labor Família», es podrà presentar davant de la dita Direcció General de Família i Dona, o en qualsevol dels llocs que amb caràcter general reconeix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el reglament amb què es regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.
Sexta. Jurat
1. Es constituirà un jurat que avaluarà les sol·licituds i n'emetrà un veredicte no vinculant que elevarà el conseller de Justícia i Benestar Social perquè resolga com siga procedent. El jurat podrà proposar que es deixe desert el premi o qualsevol de les mencions.
2. El jurat estarà compost per persones de la Comunitat Valenciana que tinguen rellevància en l'àmbit de la família pels seus coneixements i activitats. Tindrà la distribució següent:
- President: el conseller de Justícia i Benestar Social o persona en qui delegue.
- Vicepresidenta: la directora general de Família i Dona.
- Vocals: tres vocals, designats pel conseller de Justícia i Benestar Social, d'entre persones destacades pels seus coneixements, activitats i altres mèrits en l'àmbit de la família.
- Secretari/a un/a funcionari/a de la Direcció General de Família i Dona amb veu però sense vot.
3. Competix al jurat la interpretació i aplicació de les bases de la convocatòria, podent excloure aquelles candidatures el contingut o de les quals presentació no s'ajusten a les condicions previstes en la present convocatòria.
Sèptima. Avaluació de les sol·licituds
Per a avaluar les sol·licituds presentades, el jurat tindrà en compte, entre d'altres, els mèrits següents:
a) Referides totes al fet pel qual se sol·licita el premi:
- Repercussió social.
- Nombre de famílies a qui afecta.
- Tipologia de les famílies a qui afecta (a totes, nombroses, monoparentals, etc.)
b) Altres accions realitzades en favor de la família, diferents d'aquella per la qual s'opta al premi.
Per a un millor funcionament, el jurat podrà comptar amb la col·laboració del personal tècnic especialitzat que considere necessari.
Octava. Resolució del concurs
1. La resolució del premi i de les mencions honorífiques s'efectuarà pel conseller de Justícia i Benestar Social, amb veredicte previ no vinculant del jurat, una vegada examinades les sol·licituds presentades i no podrà recaure en la mateixa persona el premi i una menció honorífica.
Així mateix, la Conselleria de Justícia i Benestar Social podrà proposar que siguen guardonades persones físiques o jurídiques que complisquen els requisits indicats en la base segona, encara que no hagen presentat sol·licitud.
2. El termini màxim per a resoldre serà de sis mesos comptadors a partir de l'endemà de finalització del termini de presentació de sol·licituds.
En aquells supòsits en què no es produïsca resolució expressa, s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
Novena. Premis
1. Es concedirà un premi i dos mencions honorífiques.
Excepcionalment podran concedir-se altres mencions honorífiques o diplomes, si hi ha candidatures que s'estimaren mereixedores d'algun d'estos, atesa la rellevància de l'actuació realitzada.
2. L'entrega del premi a la labor desplegada en favor de la família de la Comunitat Valenciana podrà celebrar-se en un acte públic que organitzarà la Direcció General de Família i Dona, amb presència del jurat i de les persones guardonades o dels seus representants.
Desena. Acceptació de les bases
La participació en el concurs suposa la plena acceptació de les bases de la present convocatòria.


Còpia Permalink ELI